কিতাব আল-মাগাজি

**কিতাব আল-মাগাজি** () মুসা ইবনে উকবা কর্তৃক লিখিত প্রাচীন আরবি ভাষার একটি সীরাত গ্রন্থ। গ্রন্থটি প্রথমদিকের লিখিত সীরাত-গ্রন্থসমূহের অন্যতম একটি রচনা। যার নাম *কিতাব আল-মাগাজি* বা সাধারণভাবে পরিচিত **মাগাজি মুসা ইবন উকবা** নামে। প্রাথমিক যুগের মুসলিম মনীষীগণ যেমন ইমাম আশ-শাফিঈ, ইয়াহইয়া ইবন মাঈন, ইমাম আহমদ ইবন হাম্বল সহ পরবর্তী যুগের আলেমগণ যেমন আল-বাইহাকি, আল-জাহাবি ও ইবন হাজার আল-আসকালানি এই গ্রন্থের ব্যাপক প্রশংসা করেছেন এবং এ থেকে ব্যাপকভাবে উদ্ধৃতি দিয়েছেন। অস্তিত্বের বিচারে মুসা ইবনে উকবার ‘আল-মাগাজি’ সর্বপ্রাচীন পূর্ণাঙ্গ সিরাতগ্রন্থ। বইটি মরক্কোর ইবনে জুহর বিশ্ববিদ্যালয়ের ধর্মতত্ত্ব অনুষদের শিক্ষার্থীদের জন্য সিলেবাসের অন্তর্ভুক্ত করা হয়েছে। পাকিস্তানের পেশোয়ার বিশ্ববিদ্যালয় থেকে গ্রন্থটির উপর ৫ জন স্কলার যৌথভাবে *মুসা ইবনে উকবা’স আল-মাগাজি : ইট’স ম্যাথোডোলজি অ্যান্ড ক্রিটিকাল অ্যানালাইসিস* শিরোনামে একটি গবেষণা অভিসন্দর্ভ প্রকাশ করেছেন।

## গ্রন্থটির বর্ণনা
গ্রন্থটি বিভিন্ন আলেমদের নিকট থেকে প্রচুর প্রশংসিত হয়েছিলো। তবে এই গ্রন্থটি ১৪শ শতাব্দীর পরে (বা সংরক্ষণের দৃষ্টিকোণ থেকে দেখা হলে ১৭শ শতাব্দী পর্যন্ত) একসময় হারিয়ে যায়। সর্বশেষ যিনি এই গ্রন্থটির পূর্ণরূপে প্রবেশাধিকার পেয়েছিলেন বলে জানা যায়, তিনি হলেন আস-সাখাবি (মৃত্যু ১৪৯৭)। যদিও মার্সডেন জোন্স-এর মতে, আদ-দিয়ারবাকরি (মৃত্যু ১৫৮২)–ও এতে প্রবেশাধিকার পেয়েছিলেন, তবে অনেক গবেষক মনে করেন তাঁর রচনাগুলো কেবল এমন এক ভ্রান্ত ধারণা সৃষ্টি করে, যেন তিনি গ্রন্থটি সরাসরি দেখেছিলেন। গ্রন্থটির একমাত্র সুস্থভাবে সংরক্ষিত অংশ হলো মাত্র ১৮টি বর্ণনা, যেগুলো ইবন কাদি শুহবা (মৃত্যু ১৩৮৭) বিভিন্ন স্থানে থেকে সংগৃহীতভাবে সংকলন করেছিলেন।

বইটি রচনা করতে গিয়ে মূসা ইবনে উকবা সবচেয়ে বেশি সাহায্য নিয়েছেন ইবনে শিহাব জুহরি মাগাজি থেকে, এবং তার শিক্ষকের এই বইয়ের নাম থেকে অনুপ্রাণিত হয়ে তিনিও এই বইয়ের মাগাজি নামকরণ করেন। প্রাচ্যবিদ মি. আলফ্রেড গিলিয়াম ইবনে উকবার প্রায় ২০টি পার্ট উল্লেখ করে বর্ণনা দিয়েছেন, এসব বর্ণনা শক্তিশালি সূত্র দ্বারা প্রমাণিত ছিলো। বইটিতে উদ্ধৃত আয়াত, হাদিস, আসার প্রভৃতির উৎস চিহ্নিত করণের জন্য আরবি হরফের আভিধানিক ক্রমানুসারে বিস্তারিত নির্ঘণ্ট সংযোজন করা হয়েছে।

## পান্ডুলিপি উদ্ধার
২০শ শতকের প্রথম দিকে জার্মান প্রাচ্যবিদ এডওয়ার্ড সাচাউ (মৃ. ১৯৩০ খ্রি.) বার্লিনে সরকারি প্রত্নতাত্বিক সংগ্রহশালায় মূসা ইবনে উকবার মাগাজি খুজে পান। তিনি সেখানে চতুর্দশ শতাব্দির শেষের দিকের হাদিসবেত্তা ইউসুফ ইবনে কাজি শাহবাহ (মৃ. ১৩৮৭ খ্রি.) সংকলিত মুসা ইবনে উকবা বর্ণিত হাদিস ও মাগাজির ২০ অধ্যায় সম্বলিত একটি পাণ্ডুলিপি আবিষ্কার করেন। এই আবিস্কারের পরে এডওয়ার্ড সাচাউ কিছু নির্বাচিত অংশ ইংরেজি ভাষায় প্রকাশ করেন। এটাই প্রথমবারের মত গ্রন্থটি আধুনিক সংস্করণে মানুষের সম্মুখে আসে। এরপর মরক্কোর ইবনে জুহর বিশ্ববিদ্যালয়ের শিক্ষক ড. আবু মালিক মুহাম্মাদ ইবনুল হুসাইন দীর্ঘদিন পরিশ্রম করে বিভিন্ন প্রাচীন পাণ্ডুলিপি ঘেঁটে আরবি মূলপাঠ উদ্ধার করতে সমর্থ হোন। এরপর বিশ্ববিদ্যালয়ের মানবিক অনুষদ থেকে ১৯৯৪ সালে প্রয়োজনীয় টিকা যোগ করে প্রকাশ করা হয়।

২০২১ সালের সেপ্টেম্বর মাসে তিউনিসিয়ার জাতীয় গ্রন্থাগারে (হাতলিখা নং এমএস ১৪০৩২, এমএস ১৪০৩৩) এই গ্রন্থের দুটি পান্ডুলিপি আবিষ্কৃত হয়, যা প্রায় দুই-তৃতীয়াংশ অংশকে ধারণ করে। এতে কিবলা পরিবর্তন থেকে শুরু করে বিদায় হজ পর্যন্ত অধ্যায়সমূহ অন্তর্ভুক্ত রয়েছে। গ্রন্থের বাকি অংশ এখনো অজানা রয়ে গেছে। ২০২৩ সালে মরক্কোর ফাস শহরে বসীর বিন আত্তিয়াহ প্রকাশনী থেকে এটি প্রথমবারের মতো প্রকাশিত হয় এবং ২০২৪ সালে ইংরেজি অনুবাদও প্রকাশিত হয়।

## বইটির সারাংশ
১৯৯৪ সালের মরক্কো সংস্করণের বইয়ে মোট ৪২৩ পৃষ্ঠা আছে। প্রথমের সংকলক ও সংগ্রাহকের দীর্ঘ বক্তব্য রয়েছে, সংকলক মহানবীর জীবনী সম্বলিত প্রাচীন গ্রন্থাবলির অবস্থান সম্পর্কে একটি সংক্ষিপ্ত সারগর্ভ রচনা সংযুক্ত করেছেন। এরপরে তিনি কীভাবে এই কপির মূল পান্ডুলিপি সংগ্রহ করেছেন, সেটাও বর্ণনা করেছেন। পাশাপাশি বইয়ের শুরুতেই ইমাম মালিকের বিখ্যাত উক্তিটি যুক্ত করেছেন। এরপর লেখকের জীবন ও মতাদর্শ সম্পর্কে বর্ণনা দেওয়া হয়েছে। তৎকালীন বুদ্ধিজীবিরা ইবনে উকবা সম্পর্কে কি ধারণা রাখতেন, সেটাও আলোকপাত করা হয়েছে। এসবের মধ্যে দিয়ে ৫৬ পৃষ্ঠা খরচ হয়েছে।

মূলগ্রন্থটি ৫৭ পৃষ্ঠা থেকে *“আহদাসু মা কবলাল বি’সা”* (আবির্ভাবপূর্ব ঘটনাবলি) শিরোনাম দিয়ে শুরু হয়েছে। এরপরে অন্যান্য সীরাতের মতই হারবুল ফিজার (মক্কার অন্ধকার যুগ) থেকে নিয়ে মদিনায় হিজরত পর্যন্ত ঘটনাবলি বিস্তারিত আলোচনা করা হয়েছে। তবে মদিনার ঘটনা বর্ণনা করার আগে লেখক দাওয়াত সংশ্লিষ্ট মক্কার বিভিন্ন গোত্রের পরিচয়ও তুলে ধরেছেন। এরপরে দ্বিতীয় অধ্যায়ের নাম আল আনসার দিয়ে মদিনার জীবনের আলোচনা শুরু হয়েছে। মুজাহির ও আনাসারদের বিস্তারিত পরিচয় দেওয়া হয়েছে। মক্কা গোত্র থেকে কারা কারা মুজাহির হয়েছে, এবং মদিনার কোন কোন গোত্র আনসার সাহাবা হয়েছে, সেটার তালিকা দেওয়া হয়েছে। পাশাপাশি সর্বদাই মক্কা ও মদিনায় জীবনের দাওয়াত ও জিহাদ কার্যক্রমের বর্ণনা দেওয়া হচ্ছে। ধীরে ধীরে আলোচনা করতে করতে রাসুলুল্লাহর মৃত্যু সময় পর্যন্ত বর্ণনা করা হয়েছে। বইটিতে রাসূলের পরিচালিত যুদ্ধের তালিকা ও যুদ্ধের সংক্ষিপ্ত বর্ণনা দেওয়া আছে।

৪২৩ পৃষ্ঠার বইয়ের ৩৩১ পৃষ্ঠায় রাসুলুল্লাহর মৃত্যু পর্যন্ত বর্ণনা করা হয়েছে। এরপরে মদিনার অস্থিরতা পরিবেশ সম্পর্কে সম্যক ধারণা দেওয়া হয়েছে। এরপর ইতিহাস গ্রন্থের মডেলে আবু বকর, ওমর, ওসমান ও আলীর শাসনামলের ঘটনা দেওয়া আছে। এমনকি উমাইয়া খিলাফতের সময়কার আব্দুল্লাহ ইবনে জুবাইরের উত্থান পর্যন্ত আলোচনা চলেছে। বইয়ের সকল আলোচনায় এটা বোঝা যায়, এটা সীরাত গ্রন্থের পাশাপাশি রাসূল ও তার পরবর্তী যুগের ইতিহাস সমৃদ্ধ একটি বই।

## গ্রন্থটির বৈশিষ্ট্য
মাগাজি বইটির নিজস্ব নির্দিষ্ট কিছুই বৈশিষ্ট্যের কথা বলা যায়। এসবের মধ্যে উল্লেখযোগ্য বৈশিষ্ট্য হলো:

* লেখক গ্রন্থটিতে প্রতিটি বক্তব্যের সোর্স লিপিবদ্ধ করেছেন এবং সঠিক উৎস নির্দেশ না করা পর্যন্ত কোন বক্তব্য উল্লেখ করেননি।
* লেখক কিছু মূললিপি পেয়েছিলেন, সেসব প্রেক্ষাপটে নবীজির চিঠিপত্র ও আবদুল্লাহ ইবনে আব্বাসের স্ক্রিপ্টের মতো মূল্যবান দলিল থেকে তথ্য নিয়েছিলেন। এসব তথ্য বইটির গ্রহণযোগ্যতা বৃদ্ধি করে।
* বইটিতে নবীজির জীবন ও মিশন সম্পর্কিত সমস্ত ঘটনা কালানুক্রমিকভাবে লেখা হয়েছে।
* সর্বপ্রথম নবীজির যেসকল সাহাবা যুদ্ধে অংশ নিয়েছেন, তাদের একীভূত তালিকা পেশ করেছেন। এই বৈশিষ্ট্য বইটির গবেষণার মান ও অগাধ পাণ্ডিত্যের প্রমাণ দেয়।

## মূল্যয়ন
সীরাতের মানের বিচারে গ্রন্থটি ইবনে ইসহাকের বর্ণনা থেকেও উন্নত ছিলো। ইবনে ইসহাকের বর্ণনায় অযাচিত অনেক কাহিনী অন্তর্ভুক্ত হয়েছিলো; পরবর্তীতে অনেক আলেম এটার সমালোচনা করেন। এটার বিপরীতে মূসা ইবনে উকবা ছিলেন পরহেজগার ও বিশ্বস্ত বর্ণনাকারী এবং তার মাগাজি সর্বাধিক নির্ভেজাল হিসাবে বিবেচিত। ইমাম ইবনে হাম্বল অন্যান্য মাগাজি ও তাফসীরের বর্ণনার উৎস নিয়ে সন্দিহান থাকলেও তিনি তাফসির আল মাগাজি সম্পর্কে উৎসাহী ছিলেন।

* ইমাম মালিক তার ছাত্রদের বলেছেন, তোমাদের উচিত মুসা ইবনে উকবা থেকে জ্ঞান অর্জন করা।
* ইমাম শাফেয়ি বলেছেন, ইবনে উকবার গ্রন্থের চেয়ে বিশুদ্ধ কোন ‘মাগাজি’ নেই এবং তিনি অন্যান্য বর্ণনাকারীদের মতো অতিরঞ্জন করেন নি।

পরবর্তী সময়ে অন্যান্য আলেমদের মধ্যে সুফিয়ান ইবনে উয়াইনা, ইমাম জাহাবি ও ইবনে হাজার প্রমুখ ব্যক্তিগন কিতাব আল মাগাজিকে নির্ভরযোগ্য বলে বর্ণনা করেছেন।

## পরবর্তী ব্যবহার
পরবর্তীকালে ওয়াকীদির মাগাজি ও বালাজুরি তাদের সিরাতগ্রন্থে ইবনে উকবার ‘মাগাজি’ থেকে ব্যাপক তথ্য ব্যবহার করেছেন।

পরবর্তী সময়ে অন্যান্য আলেম ও বিশেষজ্ঞদের আলোচনায় বোঝা যায়, এই জীবনীগ্রন্থটি কেবল সনদের সত্যতার বিচারেই অতুলনীয় নয়, বরং বর্ণনাভঙ্গির দিক থেকেও অনন্য ছিলো। অনেকে বলেন, এই বইটি পড়লে রাসুলুল্লাহকে সামনা সামনি দেখার অনূভুতি পাবে। ইমাম মালিক ছাত্রদের বলতেন, 

পাকিস্তানের পেশোয়ার বিশ্ববিদ্যালয় থেকে এই গ্রন্থের উপর ৫ জন স্কলার (ড. আতাউর রহমান, ড. জেনাস খান, ড. করিম দাদ, ড. হাফিজ মোহাম্মদ তাহির ও ড. জিয়াউল্লাহ আল আজহারি) যৌথভাবে একটি গবেষণা অভিসন্দর্ভ প্রকাশ করেছেন। গবেষণাপত্রটি এশিয়ান জার্নাল অব সোশ্যাল সায়েন্স অ্যান্ড হিউম্যানিটিস থেকে *“মুসা ইবনে উকবা’স আল-মাগাজি : ইট’স ম্যাথোডোলজি অ্যান্ড ক্রিটিকাল অ্যানালাইসিস”* শিরোনামে প্রকাশিত হয়েছে। যেখানে তারা রচনাকাল থেকে নিয়ে গ্রন্থটির সুদীর্ঘ যাত্রাকাল, মূল্যমান ও লিখনপদ্ধতি সবিস্তারে তুলে ধরেছেন।

## আরো দেখুন
* আল-ওয়াফা আলাল মুস্তফা
* ইনসানুল আইয়ুন ফি সিরাতিল আমিনুল মামুন
* উইউন আল-আছার ফি ফুনুন আল-মাগাজি

## তথ্যসূত্র

বিষয়শ্রেণী:ইসলামি গ্রন্থ
বিষয়শ্রেণী:আরবি ভাষায় মুহাম্মাদের জীবনীগ্রন্থ
বিষয়শ্রেণী:আরবি ভাষার বই
বিষয়শ্রেণী:৮ম শতাব্দীতে ইসলাম
বিষয়শ্রেণী:৮ম শতাব্দীতে মরক্কোতে প্রতিষ্ঠিত